Title: ประกาศกรมสรรพสามิต เรื่อง การอนุญาตผลิตยาสูบ

ประกาศกรมสรรพสามิต
เรื่อง
การอนุญาตผลิตยาสูบ[๑]

อาศัยอำนาจตามข้อ ๓ ข้อ ๕ ข้อ ๖ และข้อ ๗
ของกฎกระทรวงการอนุญาตผลิตยาสูบ พ.ศ. ๒๕๖๐ อธิบดีกรมสรรพสามิต จึงออกประกาศไว้
ดังต่อไปนี้

ข้อ ๑  ผู้ใดประสงค์จะผลิตยาสูบ
ให้ยื่นคำขออนุญาตผลิตยาสูบ ตามแบบ ภส. ๐๔ - ๐๕ ท้ายประกาศนี้
พร้อมด้วยเอกสารและหลักฐาน ณ
สำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งท้องที่ที่โรงอุตสาหกรรมผลิตยาสูบจะตั้งอยู่

ข้อ ๒  ใบอนุญาตผลิตยาสูบที่อธิบดีออกให้เป็นไปตามแบบ
ภส.๐๔ - ๐๖ ท้ายประกาศนี้
กรณีที่อธิบดีมีคำสั่งออกใบอนุญาตผลิตยาสูบ ให้แจ้งคำสั่งดังกล่าวแก่ผู้ยื่นคำขอใบอนุญาตซึ่งอยู่เฉพาะหน้าด้วยวาจา
กรณีที่ผู้ยื่นคำขอใบอนุญาตมิใช่ผู้ซึ่งอยู่เฉพาะหน้าให้แจ้งโดยวิธีการส่งทางโทรสาร
ทางไปรษณีย์ หรือทางอิเล็กทรอนิกส์

ข้อ ๓  ผู้ได้รับใบอนุญาตผลิตยาสูบมีหน้าที่จัดทำฉลากยาสูบสำหรับยาสูบที่จำหน่ายในราชอาณาจักร
ตามรูปแบบและรายละเอียด ดังต่อไปนี้
(๑) ชื่อตรา ชื่อผู้ผลิต และสถานที่ตั้งของโรงอุตสาหกรรมยาสูบ
(๒) ชนิดยาสูบ
(๓) จำนวนมวนหรือน้ำหนักสุทธิหน่วยเป็นกรัม
จะต้องพิมพ์ภาษาไทยกำกับไว้ด้วย
(๔) ระบุวัน เดือน ปี ที่ผลิต
(๕) แสดงฉลากรูปภาพและข้อความในฉลาก ตามหลักเกณฑ์
วิธีการและเงื่อนไขที่กระทรวงสาธารณะสุขกำหนดตามกฎหมายว่าด้วยการควบคุมผลิตภัณฑ์ยาสูบ

ข้อ ๔  ผู้ได้รับใบอนุญาตผลิตยาสูบมีหน้าที่จัดทำบัญชีควบคุมการรับจ่ายการใช้แสตมป์ยาสูบและงบเดือนการปิดแสตมป์ยาสูบ
ดังต่อไปนี้
๔.๑ บัญชีควบคุมการรับจ่ายการใช้แสตมป์ยาสูบสำหรับยาสูบที่ผลิตในราชอาณาจักร ให้จัดทำโดยแยกตามตราของยาสูบที่ผลิตตามแบบ ภส.๐๖ - ๑๘
ท้ายประกาศนี้ โดยลงบัญชีให้แล้วเสร็จภายในสามวันนับแต่วันที่เกิดรายการ
และเก็บรักษาบัญชีและเอกสารประกอบการลงบัญชีไว้ที่สถานที่ที่ระบุไว้ในใบอนุญาตไม่น้อยกว่าห้าปีนับแต่เกิดรายการเพื่อให้เจ้าพนักงานสรรพสามิตตรวจสอบ
๔.๒ งบเดือนการปิดแสตมป์ยาสูบให้จัดทำตามแบบ ภส.๐๖ - ๑๙
ท้ายประกาศนี้ นำส่งเจ้าพนักงานสรรพสามิต ณ
สำนักงานสรรพสามิตพื้นที่ที่ออกใบอนุญาต หรือผ่านระบบเครือข่ายอินเทอร์เน็ตที่เว็บไซต์กรมสรรพสามิต
http://www.excise.go.th ภายในวันที่ ๑๕ ของเดือนถัดไป

ข้อ ๕  กรณีผู้ใดประสงค์จะผลิตยาสูบต่อเนื่องจากที่ได้รับอนุญาต
ให้ยื่นคำขอใบอนุญาต ตามแบบ ภส.๐๔ - ๐๕
พร้อมด้วยเอกสารและหลักฐานตามที่ระบุไว้ในแบบดังกล่าว ล่วงหน้าเก้าสิบวันก่อนวันที่ใบอนุญาตสิ้นอายุ

ข้อ ๖  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. แบบคำขออนุญาตผลิตยาสูบ ตามมาตรา ๑๖๓
แห่งพระราชบัญญัติภาษีสรรพสามิต พ.ศ. ๒๕๖๐ (ภส. ๐๔-๐๕)
๒. ใบอนุญาตผลิตยาสูบ (ภส. ๐๔-๐๖)
๓. แบบงบเดือนการปิดแสตมป์ยาสูบ สำหรับสินค้ายาสูบ (ภส. ๐๖-๑๙)
๔. บัญชีควบคุมการรับจ่ายการใช้แสตมป์ยาสูบ
สำหรับสินค้ายาสูบที่ทำในราชอาณาจักร (ภส. ๐๖-๑๘)

(ดูข้อมูลจากภาพกฎหมาย)

พัชรภรณ์/จัดทำ
๔ ตุลาคม
๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๑๗๐ (เล่มที่ ๒)/๒๔ พฤษภาคม
๒๕๖๑